CELEX: 32014R0505
Language: lv
Date: 2014-05-15 00:00:00
Title: Komisijas Regula (ES) Nr. 505/2014 ( 2014. gada 15. maijs ), ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz karameles krāsvielu (E 150a–d) izmantošanu alū un iesala dzērienos  Dokuments attiecas uz EEZ

16.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 145/32
            
         KOMISIJAS REGULA (ES) Nr. 505/2014
   (2014. gada 15. maijs),
   ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz karameles krāsvielu (E 150a–d) izmantošanu alū un iesala dzērienos
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,
   tā kā:
   
               (1)
            
            
               Regulas (EK) Nr. 1333/2008 II pielikumā ir noteikts Savienības atļauto pārtikas piedevu saraksts un to lietošanas nosacījumi.
            
         
               (2)
            
            
               Minēto sarakstu saskaņā ar Eiropas Parlamenta un Padomes Regulas (EK) Nr. 1331/2008 (2) 3. panta 1. punktā minēto vienoto procedūru var grozīt vai nu pēc Komisijas iniciatīvas, vai pēc pieteikuma saņemšanas.
            
         
               (3)
            
            
               Karameles krāsvielas ir pārtikas krāsvielas, kas patlaban ir apstiprinātas lietošanai un iekļautas Regulas (EK) Nr. 1333/2008 II pielikumā. Šajā apstiprinājumā ņemtas vērā pieļaujamās diennakts devas (PDD), ko 1987., 1990. un 1996. gadā noteikusi Pārtikas zinātniskā komiteja.
            
         
               (4)
            
            
               Eiropas Pārtikas nekaitīguma iestāde (“Iestāde”) 2011. gada 3. februārī sniedza atzinumu par karameles krāsvielu kā pārtikas piedevu nekaitīguma atkārtotu izvērtēšanu (3). Šajā atzinumā Iestāde šai grupai noteica kopējo PDD: 300 mg/kg ķermeņa svara dienā. Šajā grupā amonija karamelei (E 150c) tika noteikta atsevišķa PDD: 100 mg/kg ķermeņa svara dienā. Iestāde secināja, ka bērnu un pieaugošo paredzamā ekspozīcija caur uzturu karamelei (E 150a), amonija karamelei (E 150c) un amonija sulfīta karamelei (E 150d), uzņemot tās ar pārtiku, var pārsniegt noteiktās PDD.
            
         
               (5)
            
            
               Iestāde 2012. gada 3. decembrī nāca klajā ar paziņojumu, kurā sniegts atjaunināts ekspozīcijas novērtējums attiecībā uz karameles krāsvielām E 150a, E 150c un E 150d, un secināja, ka paredzamā ekspozīcija caur uzturu ir ievērojami zemāka par to, kas noteikta iepriekšējā atzinumā (4). Tomēr Iestāde secināja, ka mazi bērni un pieaugušie joprojām varētu pārsniegt amonija karamelei (E 150c) noteikto PDD. Mazu bērnu gadījumā augsta patēriņa situācijā PDD tika nedaudz pārsniegta (6 %) tikai vienā dalībvalstī, savukārt pieaugušo gadījumā PDD tika pārsniegta par 5–51 % piecās dalībvalstīs. Izvērtējušas sīkāku informāciju par amonija karameles (E 150c) faktisko izmantojumu, attiecīgās dalībvalstis apliecināja, ka šīs vielas faktiskais uzņemtais daudzums ir ievērojami mazāks. Tomēr, ņemot vērā, ka alus ir galvenais pieaugušo ekspozīcijas avots, ir lietderīgi grozīt lietošanas nosacījumus un noteikt amonija karameles (E 150c) maksimālo daudzumu, ko atļauts lietot 14.2.1. pārtikas apakškategorijā “Alus un iesala dzērieni”, lai nodrošinātu augstu cilvēku veselības aizsardzības līmeni.
            
         
               (6)
            
            
               Saskaņā ar Regulas (EK) Nr. 1333/2008 11. panta 4. punktu maksimālās krāsvielu devas attiecas uz krāsvielu daudzumu, ko satur krāsvielu preparāti, ja nav noteikts citādi. Tomēr karameles krāsvielu sarežģītais ķīmiskais sastāvs un nepilnīgās zināšanas par to apgrūtina šo krāsvielu noteikšanu pārtikas produktos. Tāpēc kompetentās iestādes oficiālo kontroļu ietvaros varētu arī apsvērt iespēju pārbaudīt 2-acetil-4-tetrahidroksi-butilimidazola (t. i., piemaisījuma, ko var analītiski noteikt un kas tika ņemts vērā, nosakot atsevišķu PDD amonija karamelei (E 150c)) līmeni.
            
         
               (7)
            
            
               Pieteikums par atļauju izmantot karameles krāsvielas (E 150a–d) iesala dzērienos tika iesniegts 2013. gada 4. jūnijā, un tas tika darīts pieejams dalībvalstīm saskaņā ar Regulas (EK) Nr. 1331/2008 4. pantu.
            
         
               (8)
            
            
               Savienības tiesību aktos alus nav definēts, un valsts mērogā izmantotās definīcijas dažādās dalībvalstīs atšķiras. Tādējādi konkrēts produkts vienā dalībvalstī varētu būt klasificēts kā alus, bet citā – kā iesala dzēriens. Tā kā karameles krāsvielu (E 150a–d) izmantojums iesala dzērienos ir nepieciešams tehnoloģisku iemeslu dēļ un karameles krāsvielu ir atļauts izmantot tikai alū, pašreizējā situācija negatīvi ietekmē iekšējo tirgu un kavē šo produktu brīvu apriti. Tāpēc ir lietderīgi šo situāciju atrisināt.
            
         
               (9)
            
            
               Iesala dzērienu kopīgā iezīme ir iesala neesamība galaproduktā un tas, ka to ražošanas procesā izmantotā tehnoloģija un nepieciešamās pārtikas piedevas ir līdzīgas tām, ko izmanto alus ražošanā. Karameles krāsvielas ir nepieciešamas, lai atjaunotu krāsu, kas mainījusies ražošanas procesu rezultātā, un/vai lai padarītu vizuāli pievilcīgākus no gaišajiem iesaliem ražotus iesala dzērienus. Tumšās krāsas iegūšanai nevar izmantot grauzdētus iesalus, jo to spēcīgais aromāts šiem produktiem nav piemērots.
            
         
               (10)
            
            
               Iesala dzērieni ir tirgus nišas produkti, kas izmantojami kā alternatīva produktiem, kuros karameles krāsvielu izmantojums patlaban ir atļauts (t. i., aromatizētie dzērieni un alus). Tāpēc nav gaidāms, ka atļauja izmantot karameles krāsvielas iesala dzērienos būtiski ietekmēs kopējo ekspozīciju karameles krāsvielām.
            
         
               (11)
            
            
               Saskaņā ar Regulas (EK) Nr. 1331/2008 3. panta 2. punktu, lai atjauninātu Regulas (EK) Nr. 1333/2008 II pielikumā iekļauto Savienības atļauto pārtikas piedevu sarakstu, Komisijai ir jālūdz Iestādes atzinums, izņemot gadījumus, kad šādi atjauninājumi nevar nelabvēlīgi ietekmēt cilvēku veselību. Tā kā atļauja izmantot karameles krāsvielas (E 150a–d) iesala dzērienos ir tāds minētā saraksta atjauninājums, kas nevarētu ietekmēt cilvēku veselību, Iestādes atzinumu lūgt nav nepieciešams.
            
         
               (12)
            
            
               Tāpēc attiecīgi būtu jāgroza Regulas (EK) Nr. 1333/2008 II pielikums.
            
         
               (13)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Regulas (EK) Nr. 1333/2008 II pielikumu groza saskaņā ar šīs regulas pielikumu.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2014. gada 15. maijā
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 354, 31.12.2008., 16. lpp.
   
   
      (2)  Eiropas Parlamenta un Padomes 2008. gada 16. decembra Regula (EK) Nr. 1331/2008, ar ko nosaka vienotu atļauju piešķiršanas procedūru attiecībā uz pārtikas piedevām, fermentiem un aromatizētājiem (OV L 354, 31.12.2008., 1. lpp.).
   
      (3)  EFSA Journal 2011, 9(3):2004.
   
      (4)  EFSA Journal 2012, 10(12):3030.
   
      PIELIKUMS
      Regulas (EK) Nr. 1333/2008 II pielikuma E daļā 14.2.1. pārtikas apakškategorijā “Alus un iesala dzērieni” ierakstu “E 150a–d” aizstāj ar šādu:
      
         
                      
                  
                  
                     “E 150a, b, d
                  
                  
                     Karamele, sulfīta karamele un amonija sulfīta karamele
                  
                  
                     quantum satis
                  
                  
                      
                  
                  
                      
                  
               
                      
                  
                  
                     E 150c
                  
                  
                     Amonija karamele
                  
                  
                     6 000
                  
                  
                      
                  
                  
                      
                  
               
                      
                  
                  
                     E 150c
                  
                  
                     Amonija karamele
                  
                  
                     9 500
                  
                  
                      
                  
                  
                     Tikai Bière de tabele/Tafelbier/galda alus (sākotnējais misas saturs mazāk nekā 6 %); Brown ale, porteris, stout un old ale”